《日重光行》
明代·董纪

日重光，日日向西没，朝朝出东方。日重光，谁目尔名为太阳。

当时羿射十杀九，如何尔独箭不伤。日重光，浴乎咸池拂榑桑，周天不停照八荒。

人归长夜台，长夜一何长。日重光，混沌初分有盘古，尔今独在盘古亡。

日重光，东方天又明，夜台自冥冥。

作者简介：董纪，明字良史，后以字行，更字述夫，号一槎，上海人。洪武（一三六八至一三九八）中任江西按察佥事。善草书。著西郊笑端集。《书史会要、大观录》